(Ortografía tradicional) We ri ix kas quiniwaj,
quinimaj na riꞌ ri nu takanic.
Ri in cꞌut quinbochiꞌj na ri nu Tat chi cutak lok Jun ri quixutoꞌ,
ri cuwalijisaj na iwanimaꞌ,
rech cäcꞌoji iwucꞌ amakꞌel ronojel kꞌij.
Are waꞌ ri Lokꞌalaj Espíritu ri cubij ri kas tzij.
Ri winak ajuwächulew man quecowin taj cäquicꞌamo rumal chi man quilom tä u wäch,
xukujeꞌ man quetam tä u wäch.
Are cꞌu ri ix iwetam u wäch rumal chi ri Areꞌ cꞌo iwucꞌ,
cäjeki cꞌu na pa ri iwanimaꞌ amakꞌel ronojel kꞌij.
Man quixinya tä canok xak i tuquiel.
Quintzelej na lok rech quincꞌoji iwucꞌ.
Xak quieb oxib kꞌij chic,
ri winak man cäquil tä chi na nu wäch.
Are cꞌu ri ix,
ix quiwil na nu wäch.
Ri ix cꞌut quixcꞌasi na rumal chi ri in,
in cꞌaslic.
Pa ri kꞌij riꞌ ri ix quiwetamaj na chi ri in,
in cꞌo rucꞌ ri nu Tat,
xukujeꞌ chi ri ix,
ix cꞌo wucꞌ in.
Quiwetamaj na chi ri in,
in cꞌo iwucꞌ ix.
Jachin ri retam ri nu takanic xukujeꞌ cunimaj waꞌ,
cucꞌut riꞌ chi kas tzij quinraj.
Lokꞌ cꞌut quil wi na rumal ri nu Tat jachin ri quinraj.
Ri in xukujeꞌ lokꞌ quinwil wi,
quincꞌut cꞌu na wib chuwäch.
Ri tat Judas (man are tä ri Judas Iscariote) xutaꞌ che ri Jesús,
xubij:
Kajaw,
¿jas lo waꞌ chi chkawäch uj cäcꞌut wi ib la,
man chquiwäch tä cꞌu ri winak ajuwächulew?
—xcha che.
Ri Jesús xchꞌawic,
xubij che:
Jachin ri quinraj cunimaj riꞌ ri quinbij.
Lokꞌ cꞌut quil wi na ri areꞌ rumal ri nu Tat.
Ri nu Tat,
xukujeꞌ ri in cujpe na,
cujjekiꞌ na rucꞌ.
Jachin ri man quinraj taj man cunimaj tä riꞌ ri quinbij.
Ri tzij ri tajin quitatabej man are tä nu tzij in,
xane u tzij ri nu Tat ri xintakow lok.
Tajin quinbij ronojel waꞌ we tzij riꞌ chiwe che tak ri kꞌij riꞌ ri cꞌä in cꞌo iwucꞌ.
Are cꞌu ri Lokꞌalaj Espíritu ri cutak na lok ri nu Tat pa ri nu biꞌ rech quixutoꞌ,
rech cucuꞌbisaj i cꞌux,
ri Areꞌ cꞌut cucꞌut na ronojel chiwäch.
Cunaꞌtaj cꞌu na chiwäch ronojel ri nu bim chiwe.
Rucꞌ utzil quixinya canok.
Quinya chiwe chi cuxlan ri iwanimaꞌ,
man junam tä cꞌu waꞌ rucꞌ ri cäquiya ri winak ajuwächulew.
Mäkꞌoxow baꞌ iwanimaꞌ,
mixej cꞌu iwib.
Ri ix xito aretak xinbij chi quineꞌc,
quinpe chi cꞌu na jumul chic rech quincꞌoji iwucꞌ.
We ta kas tzij quiniwaj,
xixquicot ta riꞌ aretak xinbij chi quineꞌ rucꞌ ri nu Tat.
Je riꞌ,
rumal chi ri nu Tat are nim na u kꞌij chnuwäch in.
Quinbij apan waꞌ we riꞌ chiwe cꞌä mäjaꞌ cäbantajic,
rech aretak cäbantaj waꞌ,
quixcojon na.
Man cꞌo tä chi qꞌuia tzij quinbij chiwe.
Cäpe cꞌu ri jun ri cꞌo u takanic puwiꞌ we uwächulew.
Man cäcowin tä cꞌu ri areꞌ cätakan pa nu wiꞌ in.
Rajwaxic wi chi jeꞌ cäbantaj na waꞌ,
rech ri winak cäquetamaj chi lokꞌ ri nu Tat chnuwäch,
quinban cꞌut jas ri in u takom wi.
¡Chixwalijok!
Chujel bi waral,
—xcha ri Jesús chque ru tijoxelab.